A Tanács 593/92/EGK rendelete

(1992. március 3.)

az olívaolajjal kapcsolatos különös intézkedések megállapításáról szóló 2262/84/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel az olívaolaj-ágazatra vonatkozó közösségi szabályok még helyesebb és hatékonyabb alkalmazásának biztosítása érdekében célszerű ügynökségeket megbízni azzal a feladattal, hogy ellenőrzéseket hajtsanak végre az ezen ágazatban kifizetett valamennyi közösségi támogatással kapcsolatban, az export-visszatérítés kivételével;

mivel az ügynökségek működésének és tevékenységének a Bizottság általi ellenőrzése javításának érdekében rendelkezni kell a Bizottság képviseletéről az ügynökségekben;

mivel az ügynökségek által végrehajtott ellenőrzések következményei vizsgálatának tökéletesítése érdekében kapcsolatot kell teremteni a tagállam és a Bizottság között;

mivel a legutóbb a 200/90/EGK rendelettel módosított 2262/84/EGK rendelet [3] 1. cikkének (5) bekezdése értelmében a Tanácsnak – a Bizottság javaslata alapján, minősített többséggel – 1992. január 1-jéig el kell fogadnia az ügynökségek tényleges költségei finanszírozásának módszerét az 1992/1993. gazdasági évtől kezdve; mivel – tekintettel az ügynökségekre háruló feladatok nagyságára és az ügynökségek fontosságára az ezen ágazatra vonatkozó közösségi szabályok helyes és egységes alkalmazása szempontjából – rendelkezni kell arról, hogy a Közösség újabb ötéves időszakra járuljon hozzá az ügynökségek költségeihez, ami lehetővé teszi számukra, hogy hatékonyan és rendszeresen működjenek, miközben fenntartják a szabályok által előírt igazgatási önállóságukat,

ELFOGADTA EZT A RENDELETET:

1. cikk

A 2262/84/EGK rendelet a következőképpen módosul:

1. Az 1. cikk (1) bekezdésének első albekezdése helyébe a következő szöveg lép:

"(1) Valamennyi olívaolaj-termelő tagállam – jogrendszerébe illesztve – különleges ügynökséget létesít bizonyos tevékenységek és ellenőrzések végrehajtására a közösségi olívaolaj-támogatással kapcsolatban, az export-visszatérítés kivételével."

2. Az 1. cikk (2) bekezdése helyébe a következő szöveg lép:

"(2) Az olívaolajra vonatkozó közösségi szabályok helyes alkalmazása érdekében az (1) bekezdésben említett ügynökség a (4) bekezdésben említett ütemtervnek megfelelően:

- ellenőrzi, hogy a termelői szervezetek és szövetségeik munkája összhangban van-e az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EGK tanácsi rendelettel [4],

- felülvizsgálja a terménynyilatkozatokban és támogatási kérelmekben feltüntetett adatok helyességét, azon ellenőrzések sérelme nélkül, amelyeket a tagállam végez el a 2261/84/EGK rendelet 14. cikke alapján,

- ellenőrzéseket végez az engedélyezett olajsajtolókban,

- ellenőrzi az olívaolaj és olívamaradék-olaj, valamint melléktermékeik végfelhasználását,

- az olívaolaj-fogyasztás támogatására vonatkozó általános szabályok megállapításáról szóló, 1978. december 19-i 3089/78/EGK tanácsi rendelet [5] 7. cikkének megfelelően ellenőrzi az engedélyezett csomagolóüzemeket, valamint szükség esetén a 136/66/EGK rendelet 11. cikkének (3) bekezdése alapján elismert szakmai szervezeteket,

- nemzeti szinten gyűjti, felülvizsgálja és feldolgozza a 2261/84/EGK rendelet 18. cikkében említett, a terméshozamok megállapításához szükséges adatokat,

- szükség esetén ellenőrzi az importból származó olívaolaj és olívamaradék-olaj eredetét.

A tagállam – saját kezdeményezésére vagy a Bizottság kérésére – utasíthatja az ügynökséget, hogy a (4) bekezdésben említett ütemtervnek megfelelően:

- statisztikai felméréseket végezzen az olívaolaj és olívamaradék-olaj termelésével, feldolgozásával és fogyasztásával kapcsolatban,

- ellenőrizze az olívaolajnak a 136/66/EGK rendelet 12. és 13. cikkében említett intervenciós hivatalok általi felvásárlását, tárolását és értékesítését,

- ellenőrizze a 136/66/EGK rendelet 20d. cikkének (3) bekezdése alapján végrehajtott tárolási műveleteket,

- ellenőrizze az egyes tartósított élelmiszerek előállítása során használt olívaolajra alkalmazott termelési visszatérítésre vonatkozó általános szabályok megállapításáról szóló, 1979. március 26-i 591/79/EGK tanácsi rendelet 8. cikkének megfelelően tartósított élelmiszereket előállító cégeket [6],

- végezzen különleges felméréseket az olívaolaj-ágazatban."

3. Az 1. cikk (3) bekezdése a következő albekezdéssel egészül ki:

"A Bizottság részt vehet az ügynökség vezetőségi értekezletein. Képviselője nem rendelkezik szavazati joggal."

4. Az 1. cikk (4) bekezdésének első albekezdésében "a termelési támogatási rendszer" szavak helyébe "az olívaolajra vonatkozó közösségi szabályok" szavak lépnek.

5. Az 1. cikk (4) bekezdése a következő albekezdésekkel egészül ki:

"A tagállamok a lehető leggyorsabban intézkednek az ügynökség ténymegállapításai nyomán.

Rendszeresen közlik a Bizottsággal az ügynökség ellenőrzésein alapuló ténymegállapítások eredményeképpen megtett intézkedéseket és az alkalmazott szankciókat.

A közlés nem érinti a közös agrárpolitika finanszírozása keretében történt szabálytalanságokról és tévesen kifizetett összegek behajtásáról, továbbá egy információs rendszer e téren történő létrehozásáról, valamint a 283/72/EGK rendelet hatályon kívül helyezéséről szóló, 1991. március 4-i 595/91/EGK tanácsi rendelet [7] 3. cikkének alkalmazását."

6. Az 1. cikk (5) bekezdésének utolsó két albekezdése helyébe a következő szöveg lép:

"Az 1992. november 1-jétől számított ötéves időszakban az ügynökség tényleges költségeinek 50 %-a az Európai Közösségek általános költségvetésére terhelhető.

A Tanács – a Bizottság javaslata alapján, minősített többséggel – 1997. január 1-jéig elfogadja a költségek finanszírozási módszerét az 1997/98. gazdasági évtől kezdve.

A tagállamok jogosultak – a 136/66/EGK rendelet 38. cikkében meghatározott eljárásnak megfelelően meghatározott feltételek mellett – az olívaolajra nyújtott közösségi támogatásból való levonás útján fedezni pénzügyi terheik egy részét vagy egészét."

7. Az 1. cikk (6) bekezdésének első albekezdésében "az ügynökség létesítésével és" szavakat el kell hagyni. A második albekezdésben a "létesítésének és" szavakat el kell hagyni.

8. A 2. cikk b) pontjában a "termelői szervezethez tartozó" szavakat el kell hagyni.

9. A 2. cikk d) pontjában az "e rendeletből" szavak helyébe a "2261/84/EGK rendeletből" szavak lépnek.

10. A rendelet a következő cikkel egészül ki:

"2a. cikk

A 136/66/EGK rendelet 11a. cikke alapján a tagállamok egyedi és megfelelő intézkedéseket tesznek arra nézve, hogy szankciókat alkalmazzanak a fogyasztási támogatásra vonatkozó rendelkezések megszegése esetén, különösen ha a következőket tapasztalják:

- valamely elfogadott csomagolóüzem nem teljesítette a 3089/78/EGK rendeletből eredő kötelezettségeit, különösen a 3. cikkben meghatározott esetekben,

- valamely elismert szakmai szervezet nem teljesítette az említett rendeletből eredő kötelezettségeit.

A tagállamok – amennyiben érintettek – egyedi és megfelelő intézkedéseket tesznek arra nézve, hogy szankciókat alkalmazzanak a 136/66/EGK rendelet 12., 13., 20a. és 20d. cikkében megállapított rendelkezések megszegése esetén."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1992. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. március 3-án.

a Tanács részéről

az elnök

Arlindo Marques Cunha

[1] HL C 206., 1991.8.7., 6. o.

[2] 1992. február 14-i vélemény (a Hivatalos Lapban még nem tették közzé).

[3] HL L 208., 1984.8.3., 11. o.

[4] HL L 208., 1984.8.3., 3. o. A legutóbb a 3500/90/EGK rendelettel (HL L 338., 1990.12.5., 3. o.) módosított rendelet.

[5] HL L 369., 1978.12.29., 12. o. A legutóbb a 3461/87/EGK rendelettel (HL L 329., 1987.11.20., 1. o.) módosított rendelet.

[6] HL L 78., 1979.3.30., 2. o. A legutóbb a 2903/89/EGK rendelettel (HL L 280., 1989.9.29., 3. o.) módosított rendelet.

[7] HL L 67., 1991.3.14., 11. o.

--------------------------------------------------